独茧纶赋（以心专虑宁方尽钓道为韵）
李君房 (Tang)
维丝伊缗。体道之要。茧之绪可以为垂钓之纶。纶之微可以精用钓之妙。绵联轻竿之上。荏弱深泉之徼。袅长风而若绝。度晴空而引耀。剖粒为饵。宁取乎五十之牛。悬缕为纶。奚期夫三百之钓。观夫其钓不钓。元之又元。在河之涘。期道为筌。且夫纶细如忽。鱼潜在泉。振而不绝。则其动也直。深而能致。是其静也专。随惊波而乍紧。逐潜流而曳引。时髣髴而如见。忽漂摇而将尽。其细虽尔。其用弥深。三寻岂劳于人手。百丈自发于泉心。神之凝不觉鱼之得。纶之细亦随钓而沈。美兹纶之袅袅。浮长川之浩浩。疑空外之游丝。罥波中之弱藻。斯纶也。异园客之功。斯钓也。得詹何之道。钓术既臧。惟道能方。其竿不挠。其饵非芳。中之者功多于金锁。引之者道叶于玉璜。信可以投于濮水。信可以泛彼沧浪。必钓乎深。先定乎虑。得象以契于忘筌。得鱼斯谓之冥助。鱼既得兮心亦冥。收纤缕兮旋回汀。将大钓于方国。冀沧流之大宁。